Limpopo-burgemeester in huis doodgeskietMoses Maluleke, burgemeester van die Collins Chabane- plaaslike munisipaliteit in Limpopo is Donderdagaand doodgeskiet. (Foto: Facebook / Collins Chabane- plaaslike munisipaliteit) Die burgemeester van die Collins Chabane- plaaslike munisipaliteit in Limpopo is Donderdagaand in sy huis doodgeskiet. Sy 18-jarige seun is ook in die voorval beseer. Kol. Athlenda Mathe, polisiewoordvoerder, sê drie onbekende verdagtes het Moses Maluleke (56) omstreeks 19:00 in sy huis in Saselamani oorval en geld by hom en sy seun geëis. “Hulle is glo geskiet nadat hulle nie aan die verdagtes se opdragte gehoor gegee het nie,” het Mathe gesê. Maluleke is op die toneel dood verklaar terwyl sy seun na ŉ nabygeleë hospitaal vir behandeling vervoer is. Die polisie ondersoek ŉ saak van moord en poging tot moord. Die polisie het ook sy 72-uur-aktiveringsplan in werking gestel om die verdagtes op te spoor. Genl. Fannie Masemola, nasionale polisiekommissaris, het ŉ opdrag aan die provinsiale polisiekommissaris, lt.genl. Thembi Hadebe, gegee om die maksimum hulpbronne te ontplooi om die skuldiges vas te trek. Lede van die gemeenskap word versoek om met enige inligting vorendag te kom wat die polisie in hul ondersoek kan help. Dié inligting kan by die Saselamani-polisiestasie of die polisie se Stop Misdaadhulpdiens by 086 001 0111 aangemeld word.